የኢትዮጵያ ንግድ ባንክ በአሊያንስ ትራንስፖርት 33 አውቶቡሶች ላይ ሐራጅ አወጣ
የኢትዮጵያ ንግድ ባንክ በአዲስ አበባ ከተማ በግል ዘርፍ የብዙኃን ትራንስፖርት አገልግሎት በመስጠት የሚታወቀውን የአሊያንስ ትራንስፖርት ሰርቪስስ አክሲዮን ማኅበር 33 ተሽከርካሪዎችን ለብድር ማስመለሻነት በሐራጅ ለመሸጥ ጨረታ አወጣ፡፡ንግድ ባንክ የትራንስፖርት አገልግሎት ድርጅቱ እያንዳንዳቸው 34 ሰዎችን የሚጭኑ ሰንሎንግ አውቶቡሶችን ለመግዛት የተበደረውን ብድር መመለስ ባለመቻሉ ነው፣ በሁለት ሎት (ዘርፍ) ጨረታውን ያወጣው፡፡እነዚህ 33 አውቶቡሶች ሥሪታቸው እ.ኤ.አ. በ2016 ሲሆን፣ ጠቅላላ ዋጋቸውም 50.76 ሚሊዮን ብር መሆኑ ታውቋል፡፡ የአንድ ተሽከርካሪ ከፍተኛው ዋጋ 1.6 ሚሊዮን ብር ነው፡፡አሊያንስ ትራንስፖርት እነዚህን ተሽከርካሪዎች ከቀረጥ ነፃ ወደ አገር ያስገባቸው ቢሆንም፣ ተሽከርካሪዎቹን የሚገዛ ማንኛውም ሰው ወይም ድርጅት ቀረጥ እንደሚከፍልባቸው ባንኩ ያወጣው የጨረታ ማስታወቂያ ያመላክታል፡፡ከአሥር ዓመታት በፊት የተቋቋመው አሊያንስ ትራንስፖርት አክሲዮን ማኅበር በ2,100 ባለድርሻዎች በ36 ሚሊዮን ብር የተከፈለ ካፒታል የተቋቋመ ሲሆን፣ አገልግሎት የጀመረው በ25 አውቶቡሶች ነበር፡፡ በወቅቱም አውቶብሶቹን ለመግዛት ግማሽ ያህሉን ገንዘብ ከዳሸን ባንክ ማግኘቱ ይታወሳል፡፡ አክሲዮን ማኅበሩ በእነዚህ አውቶቡሶች በመጠቀም በስድስት መስመሮች የትራንስፖርት አገልግሎት ሲሰጥ የቆየ ሲሆን፣ በመጋቢት 2007 ዓ.ም. መንግሥት የብዙኃን ትራንስፖርት ለማበረታታት 500 አውቶቡሶች ከቀረጥ ነፃ እንዲገቡ የባንክ ብድር ሲያመቻች፣ አሊያንስም 300 አውቶቡሶችን በግዥ ወደ አገር ውስጥ አስገብቶ አገልግሎት ለመስጠት ብድር አግኝቶ ነበር፡፡በወቅቱ የወጪውን 30 በመቶ አሊያንስ ሸፍኖ አንድ አውቶብስ ሁለት ሚሊዮን ብር ገደማ ሒሳብ አንድ መቶ አውቶቡሶችን ወደ አገር ካስገባ በኋላ፣ 200 ተጨማሪ አውቶቡሶችን ለማስገባት በዝግጅት ላይ ነበር፡፡ ሆኖም በከተማው የሕዝብ ትራንስፖርት አገልግሎት የሚወጣው ታሪፍ አርኪ እንዳልሆነ የማኅበሩ ቦርድ ሰብሳቢ አቶ አዲል አብደላ በወቅቱ ከሪፖርተር ጋር ባደረጉት ቆይታ ተናግረው ነበር፡፡ በዚህም ባለአክሲዮኖቹ ደስተኛ እንዳልነበሩም ተገልጾ ነበር፡፡አውቶቡሶቹን በማስገባት አገልግሎት እየሰጠ እስከ ጥር 2011 ዓ.ም. ቢቆይም፣ ከኢትዮጵያ ንግድ ባንክ ጋር በተፈጠረ የብድር አከፋፈል አለመግባባት አውቶቡሶቹ መቆማቸውን ሰብሳቢው በወቅቱ ተናግረው ነበር፡፡አገልግሎት ሲጀምር በ25 አውቶቡሶች በቀን ከ20 ሺሕ እስከ 25 ሺሕ ተሳፋሪዎችን ያጓጉዝ እንደነበር የሚታወቀው አሊያንስ፣ 300 አውቶቡሶች ሙሉ በሙሉ ወደ ሥራ ሲገቡ በቀን ከ350 ሺሕ እስከ 450 ሺሕ ሰዎችን በየቀኑ ለማጓጓዝ ዕቅድ ይዞ ነበር፡፡አክሲዮን ማኅበሩ የብድር አከፋፈሉን በሚመለከት ከባንኩና ከትራንስፖርት ሚኒስቴር ጋር ውይይት በማድረግ መፍትሔ ሲሻ ቢቆይም፣ የኢትዮጵያ ንግድ ባንክ አሁን ያወጣው ጨረታ የውይይቱን አለመሳካት ያሳያል፡፡